MT Il-Ġurnal Uffiċjali tal-Unjoni Ewropea C 277/12

Opinjoni tal-Kumitat tar-Reġjuni dwar “It-titjib tas-solidarjetà fl-UE fil-qasam tal-ażil”

2012/C 277/03

IL-KUMITAT TAR-REĠJUNI

— jenfasizza l-importanza kapitali tal-ażil, bħala dritt tal-bniedem iżda wkoll bħala “kisba” taċ-ċivilizzazzjoni, stabbilit minn testi tal-liġi internazzjonali bħall-Konvenzjoni ta’ Ġinevra, il-Karta tad-Drittijiet Fundamentali tal-Unjoni Ewropea, it-Trattat dwar il-Funzjonament tal-Unjoni Ewropea (TFUE) u l-leġislazzjoni tal-Istati Membri kollha, mingħajr l-ebda eċċezzjoni. Il-pedament tal-mekkaniżmu tal-ażil huwa l-prinċipju ta’ non-refoulement;

— ifakkar li jekk nirreferu għall-Artikolu 80 tat-TFUE, is-solidarjetà u, flimkien magħha, il-kondiviżjoni ġusta tar-responsabbiltajiet jikkostitwixxu l-kunċetti istituzzjonali li jirregolaw il-politiki Ewropej kollha li, fil-qafas taż-żona ta’ libertà, sigurtà u ġustizzja, jikkonċernaw iċ-ċaqliq tal-persuni, inklużi l-ġestjoni u l-qsim tal-fruntieri esterni, l-ażil u l-protezzjoni internazzjonali kif ukoll l-immigrazzjoni. Dan l-Artikolu jipprovdi bażi legali suffiċjenti għall-miżuri leġislattivi Ewropej li għandhom l-għan li jsaħħu s-solidarjetà u jippromovu l-kondiviżjoni ġusta tar-responsabbiltajiet;

— jinnota li s-sitwazzjoni attwali turi li, fir-rigward tal-ażil, hemm bżonn ta’ solidarjetà konkreta bejn l-UE u l-Istati Membri, u jinsab konvint li mhuwiex possibbli li jinkiseb livell ta’ protezzjoni komuni u għoli għall-persuni li jitolbu protezzjoni internazzjonali jew li għandhom dritt għal dan jekk il-mekkaniżmi ma jikkunsidrawx id-disparitajiet qawwija bejn l-Istati Membri differenti kemm fir-rigward ta’ ċittadini ta’ pajjiżi terzi li jilqgħu f'pajjiżhom kif ukoll fir-rigward ta’ riżorsi finanzjarji, tekniċi u oħrajn disponibbli għall-ġestjoni tal-flussi migratorji;

— jenfasizza d-dimensjoni lokali u reġjonali tas-solidarjetà u l-kondiviżjoni ġusta tar-responsabbiltà fir-rigward tal-politika tal-ażil u jenfasizza li l-awtoritajiet lokali jaqdu rwol importanti biex jinfurmaw lill-popolazzjoni tagħhom u jistgħu jikkontribwixxu għas-sensibilizzazzjoni tagħhom fir-rigward ta’ kwistjonijiet relatati mal-ażil u l-protezzjoni internazzjonali, u b'hekk jeżerċitaw influwenza pożittiva fuq il-kundizzjonijiet ta’ akkoljenza u l-aċċettazzjoni mill-komunità lokali ta’ persuni li jaslu f'pajjiżhom.

Relatur Is-Sur GKOTSOPOULOS (EL/PSE), Kunsillier Muniċipali ta’ Pallini (Attica) Dokument ta’ referenza Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni dwar it-titjib tas-solidarjetà fl-UE fil-qasam tal-ażil: Aġenda tal-UE għal kondiviżjoni tar-responsabbiltà aħjar u aktar fiduċja reċiproka COM(2011) 835 final

I. RAKKOMANDAZZJONIJIET TA' POLITIKA

IL-KUMITAT TAR-REĠJUNI

Kummenti ġenerali

1. jinnota li l-flussi migratorji mħalltin huma realtà fl-Istati Membri kollha tal-UE u jinsabu fil-quċċata tal-aħbarijiet b'mod partikolari minħabba t-taqlib politiku li għaddej bħalissa fil-pajjiżi tal-Afrika ta’ Fuq u fil-Lvant Nofsani, iżda wkoll minħabba s-sitwazzjoni politika aktar ġenerali f'żoni bħall-Afganistan u l-Pakistan, jew l-Iraq u l-Iran, li qed twassal għal ċaqliq ġdid ta’ nies lejn l-Ewropa. Dawn il-flussi migratorji mħalltin huma ta’ piż varjabbli fuq il-fruntieri esterni tal-Unjoni u, konsegwentement, fuq il-mekkaniżmi ta’ ażil ta’ ċerti Stati Membri, li b'hekk iwasslu biex jinħolqu sfidi umanitarji;

2. jenfasizza li l-kriżi ekonomika akuta li qed tinfirex b'mod partikolari fil-pajjiżi Mediterranji tal-UE li jilqgħu għadd kbir u sproporzjonat ta’ persuni li jfittxu l-ażil u l-fatt li minħabba dan mhumiex kapaċi jiġġestixxu din il-problema bl-effikaċja mixtieqa huma fatturi negattivi għall-ġestjoni tas-sitwazzjoni u jiddegradaw il-kundizzjonijiet li diġà kienu koroh;

3. iqis li jeħtieġ li tiġi żviluppata politika Ewropea komuni sostanzjali fir-rigward tal-migrazzjoni u tal-ażil, b'konformità mad-dispożizzjonijiet tal-Programm ta’ Stokkolma. Din il-politika għandha tkun ibbażata fuq approċċ integrat li, minn naħa, jissejjes fuq ġestjoni effikaċi tal-immigrazzjoni legali u, min-naħa l-oħra, fuq il-ġlieda kontra l-immigrazzjoni illegali iżda wkoll u fuq kollox fuq it-tisħiħ tal-istrutturi tal-ażil;

4. jenfasizza l-importanza kapitali tal-ażil, bħala dritt tal-bniedem iżda wkoll bħala “kisba” taċ-ċivilizzazzjoni, stabbilit minn testi tal-liġi internazzjonali bħall-Konvenzjoni ta’ Ġinevra, il-Karta tad-Drittijiet Fundamentali tal-Unjoni Ewropea, it-Trattat dwar il-Funzjonament tal-Unjoni Ewropea (TFUE) u l-leġislazzjoni tal-Istati Membri kollha, mingħajr l-ebda eċċezzjoni. Il-pedament tal-mekkaniżmu tal-ażil huwa l-prinċipju ta’ non-refoulement;

5. jiġbed l-attenzjoni għad-drittijiet relatati li jikkompletaw id-dritt tal-ażil, jiġifieri d-dritt għad-dinjità, il-projbizzjoni tat-tortura u ta’ trattament inuman, il-protezzjoni li għandha tingħata f'każ ta’ deportazzjoni, ta’ tneħħija jew ta’ estradizzjoni, id-dritt għal tfittxija ta’ rimedju effettiv u li persuna tibbenefika minn sentenza imparzjali kif ukoll id-dritt għar-riunifikazzjoni tal-familja;

6. jagħraf li sar progress fir-rigward tat-tfassil ta’ Sistema Ewropea Komuni tal-Ażil (SEKA), iżda huwa tal-opinjoni li jeħtieġli jittenna l-appell li sar mill-Programm ta’ Stokkolma biex din is-sistema titlesta sal-2012 u biex l-Istati Membri, il-Kunsill u l-Parlament Ewropew jiġu mistiedna jagħtu xhieda tar-rieda politika meħtieġa biex jiġu konklużi n-negozjati dwar ir-reviżjoni tad-direttivi dwar il-kundizzjonijiet ta’ akkoljenza u l-proċeduri tal-ażil, kif ukoll ir-riforma tar-Regolament ta’ Dublin u ta’ dak dwar is-sistema Eurodac;

7. jenfasizza li l-azzjonijiet tas-SEKA għandhom ikunu ggwidati mid-difiża konkreta tad-drittijiet tal-persuni li għandhom bżonn protezzjoni internazzjonali u mhux biss permezz tas-sigurtà fis-sens strett tal-kelma u s-salvagwardja tas-sovranità nazzjonali;

8. jixtieq jafferma li sistema tal-ażil verament komuni hija bbażata fuq l-uniformità tad-drittijiet u l-proċeduri fit-territorju kollu tal-UE, bil-għan li jiġi eliminat ir-riskju li jinħolqu disparitajiet konsiderevoli fl-analiżi ta’ tali dossiers u, għaldaqstant japprova l-isforz li sar biex tiġi modifikata l-leġislazzjoni eżistenti fid-dawl tal-introduzzjoni ta’ regoli komuni aktar milli standards minimi;

9. jiġbed l-attenzjoni għad-deċiżjonijiet reċenti tal-qrati ta’ Strasburgu u tal-Lussemburgu (1) li, aktar minn kwalunkwe ħaġa oħra, joħorġu fid-dieher (a) in-nuqqasijiet kbar tas-sistema legali eżistenti, b'mod partikolari r-Regolament ta’ Dublin, u (b) in-nuqqasijiet li fil-kundizzjonijiet ta’ pressjoni attwali huma ta’ theddida serja għall-protezzjoni tad-drittijiet tal-persuni li jitolbu protezzjoni internazzjonali u li huma kkaġunati mid-disparitajiet fl-approċċ segwit mill-Istati Membri differenti fil-livell politiku, legali u prattiku. Id-deċiżjonijiet imsemmijin hawn fuq jenfasizzaw il-ħtieġa li tiġi żviluppata Sistema Ewropea Komuni tal-Ażil integrata u li, f'dan il-kuntest, jissaħħaħ ir-Regolament ta’ Dublin permezz ta’ dispożizzjonijiet li jindirizzaw il-kawżi tal-kriżijiet u b'hekk jikkontribwixxu biex id-dgħufijiet li qed jolqtu s-sistemi tal-Istati Membri individwali ma jkunux ta’ ħsara għas-sistema kollha u lanqas għall-protezzjoni tad-drittijiet tal-bniedem;

10. iqis li, fir-rigward tal-importanza tal-fenomenu migratorju, jeħtieġ li jsiru bidliet importanti fil-qasam tal-politika tal-ażil tal-UE u li l-implimentazzjoni ta’ politiki u metodi effikaċi għall-ġestjoni ta’ dawn il-bidliet issir ħtieġa urġenti;

11. ifakkar li jekk nirreferu għall-Artikolu 80 tat-TFUE, is-solidarjetà u, flimkien magħha, il-kondiviżjoni ġusta tar-responsabbiltajiet jikkostitwixxu l-kunċetti istituzzjonali li jirregolaw il-politiki Ewropej kollha li, fil-qafas taż-żona ta’ libertà, sigurtà u ġustizzja, jikkonċernaw iċ-ċaqliq tal-persuni, inklużi l-ġestjoni u l-qsim tal-fruntieri esterni, l-ażil u l-protezzjoni internazzjonali kif ukoll l-immigrazzjoni. Dan l-Artikolu jipprovdi bażi legali suffiċjenti għall-miżuri leġislattivi Ewropej li għandhom l-għan li jsaħħu s-solidarjetà u jippromovu l-kondiviżjoni ġusta tar-responsabbiltajiet;

12. jagħraf li s-solidarjetà hija relatata mill-qrib mar-responsabbiltà u jħeġġeġ lill-Istati Membri kollha biex jirrispettaw u jwettqu l-impenji kollha li daħlu għalihom fil-livell internazzjonali u tal-Unjoni billi jorganizzaw ruħhom sew fil-pajjiż tagħhom. Madankollu, il-Kumitat jenfasizza li kunċett ristrett tar-responsabbiltà ma jistax ikun prekundizzjoni obbligata tas-solidarjetà fil-livell legali jew prattiku: jeżistu każijiet fejn turija konkreta ta’ solidarjetà tista' tikkontribwixxi b'mod f'waqtu biex l-impenji jiġu rispettati b'mod effettiv;

13. jinnota li s-sitwazzjoni attwali turi li, fir-rigward tal-ażil, hemm bżonn ta’ solidarjetà konkreta bejn l-UE u l-Istati Membri, kif stabbilit mill-Artikolu 80 tat-TFUE, u jinsab konvint li mhuwiex possibbli li jinkiseb livell ta’ protezzjoni komuni u għoli għall-persuni li jitolbu protezzjoni internazzjonali jew li għandhom dritt għal dan jekk il-mekkaniżmi ma jikkunsidrawx id-disparitajiet qawwija bejn l-Istati Membri differenti kemm fir-rigward ta’ ċittadini ta’ pajjiżi terzi li jilqgħu f'pajjiżhom (migranti ekonomiċi jew persuni li jitolbu protezzjoni internazzjonali) kif ukoll fir-rigward ta’ riżorsi finanzjarji, tekniċi u oħrajn disponibbli għall-ġestjoni tal-flussi migratorji;

14. jinnota li l-Komunikazzjoni tal-Kummissjoni tagħti deskrizzjoni analitika tas-sitwazzjoni attwali u telenka l-għodod disponibbli għal tisħiħ tas-solidarjetà iżda jiddeplora n-nuqqas ta’ proposti dwar miżuri pożittivi ġodda biex titħeġġeġ is-solidarjetà u tiġi promossa l-kondiviżjoni tar-responsabbiltajiet;

15. jilqa' l-inizjattiva li ħa l-Kunsill biex ifassal “qafas komuni ta’ referenza għal solidarjetà fir-rigward tal-Istati Membri li s-sistema ta’ ażil tagħhom hija soġġetta għal pressjonijiet partikolarment qawwija minħabba raġunijiet differenti, inklużi l-flussi migratorji mħalltin” (2);

16. madankollu jenfasizza li miżuri pożittivi favur is-solidarjetà u l-kondiviżjoni tar-responsabbiltajiet jistgħu jsaħħu r-rispett tad-drittijiet tal-bniedem u l-ġustizzja, l-ekwità, il-kooperazzjoni u l-parteċipazzjoni politika. Jeħtieġ li dawn id-dispożizzjonijiet jirrispettaw il-prinċipji tas-sussidjarjetà u tal-proporzjonalità;

17. f'dan ir-rigward jinnota li mhuwiex possibbli li tiġi analizzata bis-sħiħ il-Komunikazzjoni tal-Kummissjoni Ewropea mil-lat tar-rispett tal-prinċipju tas-sussidjarjetà peress li din tiddeskrivi essenzjalment il-mod kif l-istrumenti eżistenti u l-leġislazzjoni tal-UE jikkontribwixxu għat-tisħiħ tas-solidarjetà. Madankollu, peress li fil-Komunikazzjoni jissemmew inizjattivi futuri eventwali, li jikkonċernaw pereżempju l-programmi għar-ripatriazzjoni ta’ rifuġjati rikonoxxuti, jew inkella r-regolamenti dwar l-analiżi komuni tat-talbiet għal ażil, u li dwarhom wieħed jista' jaħseb li jkollhom riperkussjonijiet fuq kwistjonijiet li s'issa kienu marbutin mill-qrib mal-kwistjoni tas-sovranità nazzjonali tal-Istati Membri (bħall-analiżi tat-talbiet għal ażil jew l-akkoljenza ta’ dawk li jitolbu ażil), u li jista' jkollhom effetti aktar mifruxin ta’ natura politika, legali jew finanzjarja, il-Kumitat jitlob lill-Kummissjoni Ewropea tagħti l-attenzjoni kollha meħtieġa matul it-tfassil tagħhom;

18. jinnota li l-kunċett ta’ solidarjetà jippreżentaw wkoll dimensjoni esterna li tikkonċerna s-solidarjetà bejn l-UE u r-reġjuni l-oħra tad-dinja milquta minn kriżijiet ta’ natura umanitarja, li jilqgħu, skont l-Uffiċċju tal-Kummissarju Għoli tan-Nazzjonijiet Uniti għar-Rifuġjati (UNHCR), il-biċċa l-kbira ta’ rifuġjati u ta’ persuni li jitolbu protezzjoni internazzjonali. Għaldaqstant, huwa importanti li fil-qasam tal-politika ta’ kooperazzjoni għall-iżvilupp, l-Istati Membri jikkollaboraw mal-pajjiżi terzi bil-għan li joħolqu kundizzjonijiet ekonomiċi u soċjali aħjar u biex jikkonsolidaw il-paċi. Madankollu, l-appoġġ għas-sistemi ta’ ażil ta’ pajjiżi terzi ma jistax jiġi kkunsidrat bħala mezz biex jiġi evitat l-għoti ta’ dritt għal protezzjoni internazzjonali fi ħdan l-UE jew biex jiġu trasferiti l-proċeduri 'l barra mill-fruntieri tal-UE. Iżda għandu jkun għodda għat-titjib tal-kundizzjonijiet ekonomiċi u soċjali fil-pajjiżi terzi;

19. jappella lill-istituzzjonijiet kompetenti u lill-Istati Membri tal-UE biex iħeġġu b'mod aktar attiv lill-pajjiżi ġirien tal-UE biex jikkonformaw mal-obbligi li jassumu kemm fid-dawl tal-liġi internazzjonali kif ukoll fir-rigward tagħhom innifishom u tal-Istati Membri, partikolarment fil-każ ta’ pajjiżi li kkonkludew ftehimiet ta’ riammissjoni mal-UE;

Ir-rwol tal-awtoritajiet lokali u reġjonali

20. jenfasizza d-dimensjoni lokali u reġjonali tas-solidarjetà u l-kondiviżjoni ġusta tar-responsabbiltà fir-rigward tal-politika tal-ażil. L-awtoritajiet lokali u reġjonali li jinsabu qrib il-fruntieri esterni tal-UE jinsabu minn ta’ quddiem fl-implimentazzjoni tal-leġislazzjoni Ewropea tal-ażil u s-SEKA. L-istess jgħodd għall-awtoritajiet muniċipali taċ-ċentri urbani l-kbar li qed jirreġistraw żieda kostanti fil-fluss ta’ rifuġjati u ta’ persuni li jitolbu l-ażil. L-awtoritajiet lokali u reġjonali jassumu kompitu importanti fl-akkoljenza tal-persuni li jitolbu ażil, ir-rifuġjati u l-benefiċjarji ta’ protezzjoni internazzjonali u, f'ċerti Stati Membri, għandhom ir-responsabbiltà tal-ewwel kuntatt ma’ persuni ġodda li jidħlu f'pajjiżhom;

21. jenfasizza li minkejja r-rwol stabbilit tajjeb li jaqdu, l-awtoritajiet lokali u reġjonali huma kompletament esklużi mill-kunċetti ta’ solidarjetà u ta’ kondiviżjoni tar-responsabbiltajiet, li s'issa japplikaw biss għall-Istati Membri. Barra minn hekk, il-programmazzjoni u d-djalogu fil-livell politiku iqisu biss il-piż finanzjarju fuq l-Istati Membri u ma jqisux ir-riperkussjonijiet fuq il-koeżjoni soċjali fil-livell lokali u reġjonali b'riżultat tal-akkoljenza ta’ persuni minn pajjiżi terzi, għalkemm l-awtoritajiet lokali u reġjonali huma dawk li jintalbu b'mod prijoritarju biex jieħdu ħsiebhom;

22. għalhekk beħsiebu jfassal direttament pożizzjoni u proposti biex jiggarantixxi li l-awtoritajiet lokali u reġjonali jkunu jistgħu jipparteċipaw b'mod attiv fil-mekkaniżmu ta’ distribuzzjoni tar-rifuġjati u fit-tħaddim tal-mekkaniżmi ta’ għajnuna, appoġġ u solidarjetà mal-persuni li jitolbu l-ażil jew li jkunu kisbu dan id-dritt; fil-fatt, f'xi Stati Membri diġà ġew adottati miżuri leġislattivi li jirrikonoxxu li l-gvernijiet reġjonali jerfgħu dawn it-tipi ta’ responsabbiltajiet;

23. jenfasizza li l-awtoritajiet lokali jaqdu rwol importanti biex jinfurmaw lill-popolazzjoni tagħhom u, peress li għandhom esperjenza konsiderevoli fir-rigward tal-kooperazzjoni ma’ NGOs u organizzazzjonijiet tas-soċjetà ċivili, jistgħu jikkontribwixxu għas-sensibilizzazzjoni tagħhom fir-rigward ta’ kwistjonijiet relatati mal-ażil u l-protezzjoni internazzjonali, u b'hekk jeżerċitaw influwenza pożittiva fuq il-kundizzjonijiet ta’ akkoljenza u l-aċċettazzjoni mill-komunità lokali ta’ persuni li jaslu f'pajjiżhom;

It-titjib tal-kondiviżjoni tal-kompetenzi u l-governanza fir-rigward tal-ażil

24. jenfasizza li jeħtieġ li r-Regolament ta’ Dublin jiġi analizzat mill-ġdid bir-reqqa fil-qafas tal-proposta tal-Kummissjoni Ewropea tal-2008 (3). Sal-lum il-ġurnata, is-sempliċi implimentazzjoni tal-kriterju tal-ewwel dħul fl-Unjoni wasslet għal aktar tensjonijiet fis-sistema ta’ ażil ta’ ċerti Stati Membri u twassal biex l-implimentazzjoni ta’ dan ir-Regolament tkun kwistjoni pura ta’ sitwazzjoni ġeografika u b'hekk tiġi injorata l-idea ta’ solidarjetà. Il-Kumitat għaldaqstant jitlob lill-Istati Membri, lill-Kunsill u lill-Parlament Ewropew biex ifasslu proċedura ġdida għall-ġestjoni tal-kriżijiet u jeżaminaw ċerti miżuri pożittivi ta’ solidarjetà, li jistgħu jnaqqsu l-konsegwenzi negattivi li ħoloq s'issa dan il-mekkaniżmu;

25. ifakkar li f'opinjoni preċedenti (4) laqa' l-proposta tal-Kummissjoni Ewropea biex it-trasferimenti ta’ dawk li jitolbu protezzjoni internazzjonali fil-qafas tal-verżjoni riveduta tar-Regolament ta’ Dublin jiġu sospiżi provviżorjament meta Stat Membru jkun qed jiffaċċja sitwazzjoni partikolarment urġenti fejn ikun hemm il-possibbiltà li dawn it-trasferimenti jkunu ta’ piż addizzjonali fuq il-kapaċitajiet ta’ akkoljenza tal-pajjiż u s-sistema jew l-infrastruttura tal-ażil tiegħu. Madankollu jagħraf li huwa diffiċli li tali miżura tiġi aċċettata u applikata u jifhem ir-rilevanza tal-kontra-proposta li tirrakkomanda l-ħolqien ta’ mekkaniżmu ta’ valutazzjoni u ta’ twissija rapida, li jkopri l-funzjonament kollu tas-sistemi ta’ ażil tal-Istati Membri;

26. iqis li ta’ min jenfasizza, fid-dawl tal-kummenti ta’ hawn fuq, li l-effikaċja ta’ dan il-mekkaniżmu ta’ valutazzjoni u ta’ twissija rapida li huwa propost ser tiddependi fil-biċċa l-kbira mill-possibbiltà li tiġi provduta informazzjoni affidabbli u aġġornata, li jkun hemm kollaborazzjoni leali bejn l-Istati Membri u l-kapaċità li l-UE tirrimedja f'waqtu in-nuqqasijiet u l-problemi eventwali li jkunu ġew indikati. Barra minn hekk, il-Kumitat jiġbed l-attenzjoni għas-siwi li jistgħu joffru organizzazzjonijiet bħall-Uffiċċju Ewropew ta’ Appoġġ fil-Qasam tal-Asil, l-Uffiċċju tal-Kummissarju Għoli tan-Nazzjonijiet Uniti għar-Rifuġjati (UNHCR), il-kunsilli nazzjonali tar-rifuġjati, kif ukoll NGOs oħra u, fuq kollox, l-awtoritajiet lokali u reġjonali;

27. huwa tal-opinjoni li l-proposta li tiġi estiża l-kondiviżjoni volontarja tar-rifuġjati rikonoxxuti, abbażi tal-mudell tal-programm pilota li jikkonċerna lil Malta, hija pass pożittiv għat-tisħiħ tas-solidarjetà. Għaldaqstant, il-Kumitat jitlob lill-Kummissjoni Ewropea u lill-Istati Membri biex jeżaminaw l-ipoteżi li din rilokazzjoni tkun obbligatorja f'ċerti ċirkostanzi (pereżempju meta l-Istat Membru kkonċernat jitlob li dan isir jew tkun intlaħqet konklużjoni f'dan ir-rigward preċedentement fil-qafas tal-mekkaniżmu ta’ twissija rapida u li l-Uffiċċju Ewropew ta’ Appoġġ fil-Qasam tal-Asil ikun ta l-opinjoni tiegħu dwar is-suġġett, jew inkella meta l-partijiet interessati jaqblu mal-miżura). Huwa jitlob lill-Kummissjoni Ewropea u lill-Istati Membri biex jeżaminaw b'mod serju jekk dawk li jitolbu protezzjoni internazzjonali jistgħux jiġu rilokati u b'rabta ma’ dan jitlob lill-Kummissjoni biex terġa' teżamina l-istudju legali, ekonomiku u tekniku li sar (5);

28. jinnota li ġew osservati diffikultajiet prattiċi u legali fir-rigward tar-rilokazzjoni minħabba n-nuqqas ta’ sistema għall-għarfien reċiproku ta’ deċiżjonijiet internazzjonali ta’ protezzjoni; għal din ir-raġuni jitlob lill-Kummissjoni Ewropea biex tikkunsidra l-miżuri neċessarji sabiex din is-sitwazzjoni tiġi indirizzata;

29. jaqbel mal-proposta tal-UNHCR dwar it-twaqqif ta’ “formola” bil-għan li jiġi żgurat il-funzjonament ta’ sistema ta’ kondiviżjoni u li tikkunsidra elementi, fost l-oħrajn bħall-PDG tal-pajjiż ikkonċernat, l-erja tat-territorju nazzjonali tiegħu, ir-riżorsi naturali tiegħu u riżorsi oħra, il-popolazzjoni, il-possibbiltajiet ta’ akkoljenza, l-ispeċifiċità lokali u reġjonali, l-għadd totali ta’ persuni li jaslu fil-pajjiż ikkonċernat u jitolbu ażil, kif ukoll l-impenji ta’ risistemazzjoni (6);

30. jilqa' b'sodisfazzjon id-deċiżjoni reċenti tal-Parlament Ewropew li wasslet għall-konklużjoni tal-Programm Ewropew Konġunt dwar ir-Risistemazzjoni li jaħseb li ser jikkontribwixxi għat-tisħiħ tad-dimensjoni esterna tas-solidarjetà u jitlob lill-Istati Membri biex sadattant jirrispettaw l-impenji li daħlu għalihom fil-qafas tal-programm tal-UNHCR;

31. jilqa' l-prospettiva ta’ analiżi komuni tat-talbiet għal ażil li fiha jistgħu jipparteċipaw għadd akbar ta’ Stati Membri, l-Uffiċċju Ewropew ta’ Appoġġ fil-Qasam tal-Asil, u eventwalment, il-UNHCR. Madankollu, jinnota li jeħtieġ li dan l-iżvilupp iseħħ b'mod li jirrispetta l-prinċipju li t-talbiet għal protezzjoni internazzjonali għandhom jiġu eżaminati b'mod individwali. Il-Kumitat għalhekk jitlob lill-Kummissjoni Ewropea biex tfassal studju legali, ekonomiku u tekniku u li tinfurmah dwar dan;

32. iqis ukoll li bħala mekkaniżmu ta’ solidarjetà speċifiku u eċċezzjonali, id-Direttiva 2001/55/KE sabiex tingħata protezzjoni temporanja fl-eventwalità ta’ influss bil-massa ta’ persuni spostati u dwar il-miżuri li jippromovu bilanċ fl-isforzi bejn l-Istati Membri hija importanti ħafna, għalkemm s'issa qatt ma ġiet applikata. Jemmen ukoll li jeħtieġ li tiġi riveduta b'tali mod li jkun aktar faċli li jiġi ddikjarat, abbażi ta’ kriterji oġġettivi u kwantitattivi, li ser tinħoloq sitwazzjoni ta’ influss bil-massa ta’ persuni spostati fil-pajjiżi, billi fost affarijiet oħra tiġi eżaminata l-possibbiltà li l-attivazzjoni tagħha sseħħ parmezz ta’ talba f'dan ir-rigward minn reġjun wieħed jew aktar;

33. jilqa' l-fatt li d-Direttiva 2003/109/KE dwar ir-residenza fit-tul ġiet emendata biex tkun tkopri wkoll il-benefiċjarji ta’ protezzjoni internazzjonali. Fil-prattika, din l-estensjoni ser ikollha l-effett li, wara soġġorn ta’ ħames snin u f'ċerti kundizzjonijiet, ir-rifuġjati rikonoxxuti jkunu jistgħu jistabbilixxu ruħhom fi Stat Membru ieħor apparti dak fejn inizjalment ingħataw il-protezzjoni internazzjonali. Għalkemm ma tikkostitwixxix miżura ta’ solidarjetà fis-sens strett, din id-deċiżjoni eventwalment tista' tikkontribwixxi għat-tnaqqis tal-pressjonijiet u għal integrazzjoni mtejba tal-persuni. Għaldaqstant, il-Kumitat jitlob lill-Istati Membri biex jittrasponu b'mod rapidu d-direttiva emendatorja 2011/51/KE (7) fil-liġi nazzjonali tagħhom;

Kooperazzjoni fil-prattika

34. jinnota li l-kooperazzjoni prattika tikkostitwixxi pilastru fundamentali tas-SEKA u jilqa' b'sodisfazzjon il-kontribut sostanzjali tal-korpi tal-UE, l-ewwel wieħed fosthom l-Uffiċċju Ewropew ta’ Appoġġ fil-Qasam tal-Asil kif ukoll il-Frontex, li jagħti l-appoġġ tiegħu biex jiġu ffaċċjati ċerti sitwazzjonijiet konkreti ta’ natura eċċezzjonali, pereżempju fil-każ ta’ Malta u l-Greċja, filwaqt li jinnota li l-azzjoni ta’ dawn il-korpi speċjalizzati għandha tkun akkumpanjata minn garanziji fir-rigward tal-preservazzjoni tad-drittijiet ta’ dawk li jitolbu protezzjoni internazzjonali;

35. huwa tal-opinjoni li jeħtieġ b'mod partikolari li jiġu evitati prattiki li bħala riżultat konkret jagħmlu l-eżerċizzju tad-dritt li titressaq talba għall-ażil impossibbli. Għaldaqstant il-Kumitat jitlob lill-Frontex biex timpenja ruħha aktar biex tirrispetta d-drittijiet tal-bniedem hija u teżerċita l-missjonijiet li tiġi nkarigata bihom għall-protezzjoni tal-fruntieri esterni tal-UE. Iqis li l-ewwel pass f'din id-direzzjoni ttieħed permezz tal-emenda reċenti tar-Regolament kostituttiv tal-Frontex li jobbliga lil dan il-korp ifassal strateġija fir-rigward tad-drittijiet fundamentali, iwaqqaf forum konsultattiv u joħloq post tax-xogħol għal persuna li tkun responsabbli għad-drittijiet fundamentali (8). F'dan ir-rigward jirrikonoxxi r-rwol li tista' taqdi l-Aġenzija tal-Unjoni Ewropea għad-Drittijiet Fundamentali, li diġà analizzat is-sitwazzjoni tad-drittijiet tal-bniedem fil-fruntieri esterni tal-UE (9), u jħeġġiġha testendi l-investigazzjonijiet tagħha f'dan il-qasam u tagħti l-pariri u l-għarfien tagħha lill-Frontex u lill-Uffiċċju Ewropew ta’ Appoġġ fil-Qasam tal-Asil;

36. iqis li l-edukazzjoni hija importanti ħafna bħala miżura aktar speċifika ta’ kooperazzjoni konkreta min-naħa tal-Uffiċċju Ewropew ta’ Appoġġ fil-Qasam tal-Asil u jinsisti fuq il-possibbiltà ta’ armonizzazzjoni prattika aħjar li tinħoloq permezz tal-finalizzazzjoni u l-implimentazzjoni integrali tal-kurrikulu Ewropew fir-rigward tal-ażil. F'dan ir-rigward, il-Kumitat jipproponi lill-Uffiċċju Ewropew ta’ Appoġġ fil-Qasam tal-Asil li jfassal programmi ta’ taħriġ li jkunu ta’ siwi għall-uffiċjali tal-amministrazzjonijiet lokali u reġjonali bil-għan li jipparteċipaw fl-akkoljenza ta’ dawk li jitolbu protezzjoni internazzjonali;

37. jenfasizza l-ħtieġa li jissaħħu l-kapaċitajiet operattivi tal-Uffiċċju Ewropew ta’ Appoġġ fil-Qasam tal-Asil sabiex ikun iżjed effettiv fl-għoti immedjat ta’ appoġġ u fl-għoti ta’ għarfien espert u tekniku lill-awtoritajiet lokali u reġjonali u jsejjaħ għal parteċipazzjoni iktar mill-qrib tal-awtoritajiet lokali u reġjonali fil-forum konsultattiv tal-Uffiċċju Ewropew ta’ Appoġġ fil-Qasam tal-Asil; jilqa' l-intenzjoni tal-Kummissjoni Ewropea li fl-2013 tevalwa l-impatt tal-azzjoni tal-Uffiċċju Ewropew ta’ Appoġġ fil-Qasam tal-Asil u jesprimi l-interess tiegħu li jipparteċipa f'din l-evalwazzjoni;

Solidarjetà ekonomika u finanzjarja

38. jirrikonoxxi li f'dawn l-aħħar snin l-UE ħolqot sensiela ta’ strumenti utli fosthom il-Fond Ewropew għar-rifuġjati li jippermetti lill-Istati Membri japplikaw aħjar il-politika Ewropea dwar l-ażil;

39. jilqa' s-semplifikazzjoni proposta tal-arkitettura tal-mekkaniżmi ta’ finanzjament Ewropej immirati għall-ażil u l-migrazzjoni permezz ta’ proposta għall-ħolqien ta’ Fond għall-migrazzjoni u l-ażil li ser ikun mogħni b'riżorsi ta’ ammont totali ta’ EUR 3,87 biljuni, biex tiġi żgurata ġestjoni integrata tal-flussi migratorji, u li ser ikopri taqsimiet differenti tal-politika komuni dwar l-ażil u l-migrazzjoni għall-perjodu 2014-2020. Il-Kumitat jittama li dan l-iżvilupp ser ikun akkumpanjat b'mod parallel minn razzjonalizzazzjoni tal-proċeduri;

40. jinsisti fuq il-ħtieġa li jiġu allokati biżżejjed riżorsi għall-miżuri ta’ tisħiħ tas-solidarjetà, li jistgħu jikkonsistu f'appoġġ għall-impenji intiżi għat-titjib tal-kundizzjonijiet bażiċi tas-sistemi ta’ ażil meta jkun hemm bżonn, jagħtu għajnuna konkreta lill-Istati Membri u lir-reġjuni li jiffaċċjaw pressjonijiet eċċezzjonali jew jimplimentaw programmi ta’ kondiviżjoni jew ta’ risistemazzjoni;

41. jenfasizza li huwa indispensabbli li l-mezzi allokati għall-ażil u l-protezzjoni internazzjonali jkunu tal-livell tal-impenji internazzjonali tal-UE b'mod li jiġi stabbilit bilanċ ġust bejn, minn naħa, l-ispejjeż għas-sigurtà u l-ġestjoni tal-fruntieri, kif ukoll, min-naħa l-oħra, l-ispejjeż tal-oqsma ta’ intervent bħall-kundizzjonijiet ta’ akkoljenza ta’ dawk li jitolbu l-ażil, li huma oqsma ta’ azzjoni fejn l-awtoritajiet lokali u reġjonali jistgħu jikkontribwixxu valur miżjud sinifikanti;

42. jistieden lill-Kummissjoni Ewropea u lill-Istati Membri biex jimpenjaw ruħhom biex jimplimentaw bis-sħiħ il-prinċipju ta’ sħubija li fuqu huwa bbażat il-funzjonament tal-Fondi, b'tali mod li jiġi ggarantit li l-atturi kkonċernati kollha fil-livell lokali u reġjonali jipparteċipaw kemm fit-tfassil tal-prijoritajiet ta’ finanzjament kif ukoll fil-valutazzjoni tal-inizjattivi li jittieħdu. L-applikazzjoni ta’ dan il-prinċipju għandha ssegwi l-qafas ta’ implimentazzjoni stabbilit fil-Kapitolu IV tal-Proposta għal Regolament li jistabbilixxi dispożizzjonijiet ġenerali dwar il-Fond għall-Migrazzjoni u l-Ażil, COM(2011) 752 final;

43. jappella għaldaqstant lill-Istati Membri biex jiżguraw il-parteċipazzjoni tar-rappreżentanti tal-awtoritajiet lokali u reġjonali tagħhom fil-proċess ta’ djalogu politiku dwar l-istabbiliment tal-prijoritajiet finanzjarji annwali tal-Fondi (10).

Brussell, 18 ta’ Lulju 2012. Il-President tal-Kumitat tar-Reġjuni Mercedes BRESSO

(1) Kawża M.S.S kontra l-Belġju u l-Ġreċja, sentenza mogħtija mill-Qorti Ewropea tad-Drittijiet tal-Bniedem ta’ Strasburgu fil-21 ta’ Jannar 2011 u kawża N. S. kontra s-Segretarju tal-Istat għad-Dipartiment tal-Intern (Secretary of State for the Home Department) tar-Renju Unit u oħrajn, sentenza tal-Qorti tal-Ġustizzja tal-Unjoni Ewropea tal-21 ta’ Diċembru 2011 dwar il-kawżi konġunti dwar it-talbiet għal deċiżjoni preliminari C-411/10 u C-493/10.

(2) It-3151 Kunsill Ġustizzja u Affarijiet iNterni, Brussell, 8 ta’ Marzu 2012.

(3) COM(2008) 820 final.

(4) CdR 90/2009, “Is-sistema tal-Asil Komuni Ewropea tal-Ġejjieni II”.

(5) Study on the feasibility of establishing a mechanism for the relocation of beneficiaries of international protection (Studju dwar il-fattibbiltà li jiġi stabbilit mekkaniżmu għar-rilokazzjoni tal-benefiċjarji ta’ protezzjoni internazzjonali), punt 27, JLS/2009/ERFX/PR/1005 – 70092056.

(http://ec.europa.eu/home-affairs/doc_centre/asylum/docs/final_report_relocation_of_refugees.pdf).

(6) The challenges of mixed migration, access to protection and responsibility-sharing in the EU. A UNHCR non-paper. (L-isfidi ta’ migrazzjoni mħallta, l-aċċess għall-protezzjoni u l-kondiviżjoni tar-responsabbiltà fi ħdan l-UE. Dokument mhux uffiċjali tal-UNHCR), punt 28, http://www.unhcr.org/4a44dd756.html.

(7) ĠU L 132, 19.5.2001.

(8) Regolament (UE) 1168/2011, ĠU L 304, 22.11.2011, p. 1 'il quddiem.

(9) Rapport “Coping with a fundamental rights emergency – The situation of persons crossing the Greek land border in an irregular manner” (Il-ġestjoni ta’ emerġenza tad-drittijiet fundamentali – is-sitwazzjoni tal-persuni li jaqsmu l-fruntieri Griegi b'mod irregolari”).

(10) Artikolu 13 tal-Proposta għal Regolament li jistabbilixxi dispożizzjonijiet ġenerali dwar il-Fond għall-Migrazzjoni u l-Ażil, COM(2011) 752 final.